Unsirn gar fruntlichin grus czuvor und alle gute. – – – – Und uns ist wol beheglichin, das irs bestalt mit alle den euwirn, das sich die reisefertig machen. Sunderlich habt ir uns getan czu danke mit dem besteltnisse czu Reval und an allen andirn euwirn havenen, das den von Sweden keyn schade vort geschee, und ouch an deme, das ir dirfaren wellet, ap eyngerley schaden geschen seyn, wo, wie vil, wie gros, woran, an welchen enden, von weme und in welcher weise. Tut vordan dorbey euwirn fleis und fugts ouch, was semelicher schaden von den euwirn gescheen seyn des herren koninges von Denenmarke undirsassen, das die wedirlegt werden adir sost vorgutet. Uns deuchte gut seyn und bitten euch ouch mit fleisse, das ir selber dovon schrebet unsirs herren koninges von Denemarke amptsmannen in Sweden, die doch nohe Reval seyn gesessen, das sie euch undirrichten, wo und von weme en die schaden gescheen weren. Und gebet en ouch dorbey zu vorstehen, das unsirs herren koninges gnade uns dovon und wir euch vort dorumb hetten geschreben und das uns allen getrulichin leit were, ap en eyngerley schaden von den euwirn, das ir doch nicht en hoffet, weren czugeczogen, dowedir ir ouch getrulichin wellet seyn mit den euwirn. – – – – – – – – – – – – – – – – – – Gegeben czu Grudencz am freytage noch der hymmelfart unsirs Herren im xxviij:ten jore.